Primarul municipiului Sfântu Gheorghe, Antal Árpád (UDMR), nu va aproba mitingul pe care Partidul Civic Maghiar (PCM) doreşte să îl organizeze pe data de 1 Decembrie în faţa statuii voievodului Mihai Viteazul.

Antal Árpád a declarat luni că este civilizat să ne respectăm unii altora sărbătorile, prin urmare nu va autoriza mitingul, asumându-şi riscul de a fi criticat pentru această decizie de către unii membri ai comunităţii maghiare.

„Vă spun foarte clar că nu voi aproba acest miting, chiar dacă mulţi mă vor acuza pentru asta şi chiar dacă sunt de acord că trebuie să le amintim întotdeauna românilor de 1 Decembrie că nu şi-au respectat promisiunile pe care le-au făcut în 1918 pentru comunitatea maghiară. (...) Eu cred că trebuie să ne respectăm şi nu este un lucru bun să încercăm să deranjăm o zi de sărbătoare, indiferent despre ce comunitate e vorba”, a spus Antal Árpád.

El a menţionat şi că, după părerea sa, ar trebui stabilită o altă dată pentru sărbătorirea Zilei Naţionale, care să nu fie motiv de „dispută” între români şi maghiari.

Conducerea PCM Covasna a depus în urmă cu două săptămâni o cerere la Primăria Sfântu Gheorghe prin care solicita rezervarea Pieţei Mihai Viteazul în vederea organizării unui miting pentru autonomie pe data de 1 Decembrie a.c.

„Vrem să solicităm puterii de la Bucureşti să respecte Proclamaţia de la Alba Iulia din 1918, unde s-a promis autonomia. Nu e permis ca noi, minoritarii cum ni se spune, să tot înghiţim şi să înghiţim şi drepturile noastre să fie încălcate. Noi nu vrem nimic antidemocratic, vrem doar ceea ce partea română a formulat şi a promis. (...) Partea română s-a obligat şi cerem să respecte Proclamaţia de la Alba Iulia”, a declarat la acea vreme preşedintele PCM Covasna, Kulcsár Terza József.

Piaţa Mihai Viteazul din centrul municipiului Sfântu Gheorghe, în mijlocul căreia se află o statuie a voievodului înconjurat de ostaşi şi secui, este locul în care prin tradiţie se organizează în fiecare an manifestările oficiale dedicate Zilei Naţionale a României.